Rebel Wilson

Rebel Melanie Elizabeth Wilson (sündinud 2. märtsil 1980 Sydneys) on Austraalia filminäitleja, produtsent, kirjanik ja koomik.  

Tema karjäär algas juba Austraalias, kus ta mängis teleseriaalis „Pizza” (2003–2007) ning enda kirjutatud ja produtseeritud muusikalis „Bogan Pride” (2008). Tema edu viis ta Hollywoodi, kus ta astus üles 2011 aasta filmis „Pruutneitsid”, kus ta kehastas Brynni. Tema teised edukad rollid on olnud filmisarjas „Lauluässad” (2012, 2015, 2017) kus ta mängis Fat Amyt ning samuti tegi kaasa „Mida oodata last oodates”, „How to be single” ja „Isn’t it Romantic”.

Elulugu 
Rebel Wilson sündis 2. märtsil 1980 Sydneys Uus-Lõuna-Walesi osariigis Austraalias. Tema ema Sue oli kutseline koerajuht, koertenäituse kohtunik ning Beagle’i tõu aretaja.Tal on õed Liberty Wilson, Annaleise Wilson (kes kasutab nime Annarchi) ning vend Ryot Wilson. Samuti on Wilson väitnud, et tema vanatädi oli Lillian Bounds, kes oli abielus Walt Disneyga. 

Rebel kasvas üles häbeliku tüdrukuna ja seetõttu pani tema ema ta kohalikku teatrikooli. Ta käis Tara Anglikani tüdrukutekoolis ning keskkooli tunnistuse sai kätte 1997. aastal. Rebel Wilson lõpetas Uus-Lõuna-Walesi Ülikooli õigusteaduse erialal. Austraalia noorsaadikuna veetis ta Rotay Internationali kaudu ühe aasta Aafrika lõunaosas. Mosambiigis olles nakatus ta malaariasse, mille ajal nägi hallutsinatsioone, et võitis Oscari. 

2011. aasta juulis sai Rebel Wilsonist pressiesindaja firmas Jenny Graig, mis tegeleb toitumis- ja kaalulangetamisnõustamisega. Jenny Graigiga liitudes oli Wilson oma suurimas kaalus, kuid soovis tervislikumat eluviisi. Kuid 2012. aastal lõpetas ta kokkuleppe Jenny Craigiga, sest „Lauluässade” leping nägi ette, et Wilson ei tohtinud enam kaalu kaotada.

Karjäär

Algusaastad 
Rebel Wilsoni esimene avalik esinemine toimus 2002. aastal, kui ta osales muusikalis „The Westie Monologues”, mille ta ise kirjutas ja produtseeris. Wilson õppis teatrikoolis Australian Theatre for Young People. Aastal 2003 kolis Wilson New Yorki, kui ta võitis rahvusvahelise stipendiumi ATYP, mida rahastas näitleja Nicole Kidman. Ajal, kui Wilson New Yorgis elas, õppis ta koolis The Second City.

Austraalias on Wilson eelkõige tuntud tänu oma esimestele rollidele komöödiaseriaalides „Pizza”, kus ta kehastas Toulat, ning „The Wedge”, kus Wilson kehastas erinevaid tegelaskujusid. 2008. aastal Wilson kirjutas, produtseeris ning mängis komöödiasarjas „Bogan Pride”[5][13] ning osales improvisatsioonisarjas „Monster House”. 2009. aastal võitis Wilson Tropfest parima näitleja auhinna rolli eest filmis „Bargain”.

Karjäär Hollywoodis 
Wilsoni esimene filmiroll Ameerika Ühendriikides oli filmis „Pruutneitsid”, kus ta kehastas Brynni. Brynni roll oli kirjutatud spetsiaalselt tema jaoks. Seejärel tegi Wilson külalisrolli komöödiaseriaalis „The Rule of Engagement” ning astus üles seriaalis „Workaholics”. 2010. aastal oli Wilson kaassaatejuht ARIA Music Awardsi saates, mis toimub igal aastal Austraalias. 2012. aastal sai Wilson rolli filmides „Mida oodata last oodates” ja „Struck By Lightning.” Samuti astus Wilson üles komöödiafilmis „Bachelorette”, kus ta asendas Casey Wilsoni, kes algselt pidi rolli endale saama. 

2012. aastal luges Wilson „Jääaeg 4” tegelase Razi osa ning oli esimene näitleja, kes sai filmirolli „Lauluässades”, kus ta mängis Fat Amyt. „Lauluässade” rolli eest sai näitlejanna mitu nominatsiooni ja auhinda. MTV Filmi- ja teleauhindadel oli Wilson kandidaat Parim etteaste filmis ning võitis Parim Läbimurre kategoorias ning Parim Muusikaline Hetk kategoorias koos oma kaasnäitlejatega. Samuti võitis Wilson Teen Choice Award parima näitlejanna komöödia kategoorias.

2013. aastal Wilson kirjutas ning osales seriaalis “Super Fun Night” mis oli eetris ABC’s kuid peale esimest hooaega saade tühistati. 

2015. aastal astus Wilson üles järjefilmis „Lauluässad 2”, kus ta võitis MTV Filmi- ja teleauhindadel parim ansambel kategoorias ning parim suudlus kategoorias, mida ta jagas näitlejaga Adam DeVinega ning oli nominent parim komöödia esitus kategoorias[18]. 2017. aastal astus uuesti üles „Lauluässad 3”.

2019. aastal mängis Wilson komöödiafilmis „Isn’t it Romantic” ning koos Anne Hathawayga filmis „Preilid Petised”.

Meedia 
2015. aastal avaldas Austraalia ajakiri Woman’s Day artikli, kus Wilsonit nimetati sarivaletajaks, kes on valetanud nii oma nime, vanuse kui ka lapsepõlve kohta. Wilson kaebas Bauer Media kohtusse, väites, et tema nimi ja maine on saanud kahjustada ja see avaldab mõju tema karjäärile. Aastal 2017 võitis Wilson kohtuasja ning sai kahjutasuks 4 500 000 Austraalia dollarit. See on Austraalia ajaloo suurim laimujuhtumi summa, mis on välja mõistetud. Samuti andis Wilson teada, et võidusumma läheb heategevuseks, stipendiumideks ning investeeritakse Austraalia filmitööstusse töökohtade loomiseks.

Bauer Media kaebas kohtuotsuse edasi ning võitis juunis. Wilsoni kahjutasu vähendati 600 000 Austraalia dollarini. Wilson teatas otsusest edasi kaevata, kuid kõrgeim kohus lükkas kaebuse tagasi.

Muud tegevused 
2015. aasta novembris lõi Rebel Wilson pluss-suuruse kapselkollektsiooni, mida hakkas müüma jaemüügikett Torrid. Idee sai näitlejanna sellest, et tal oli endale raske riideid leida ning seega tõi lettidele enda signatuurstiili.

2017. aastal lõi Wilson riidebrändi REBEL WILSON X ANGELS, mis toodab riideid suuruses 42 ja suuremad.

Rebel Wilson toetab Tansaania kooli Aafrikas.

Samuti rahastab Wilson stipendiume Austraalia noorte teatrile Australia Theater for Young People, kus ka tema kunagi näitlemisega algust tegi.

Näitlejanna on rahastanud Chicago’s Second City teatrikooli, kuhu Wilson ise 2003. aastal stipendiumi sai, mida rahastas Nicole Kidman. Rebel Wilson on öelnud, et soovib aidata nende projekte ja uusi õpilasi.

Viited 

Austraalia filminäitlejad
Koomikud
Sündinud 1980